Deklarácia Národnej rady Slovenskej republiky
o nevyhnutnosti podpory obrany Slovenskej republiky

Schválené Národnou radou Slovenskej republiky
uznesením zo 16. mája 2017 číslo 644

My, poslanci Národnej rady Slovenskej republiky, uvedomujúc si:

•	svoju základnú zodpovednosť voči občanom Slovenskej republiky - zaručiť ich bezpečnú budúcnosť,

•	zhoršené a stále menej predvídateľné bezpečnostné prostredie, ktoré si vyžaduje zvýšenú pozornosť všetkých bezpečnostných zložiek štátu,

•	že nedostatočná záruka stability obranných výdavkov, už od vzniku Slovenskej republiky, vážne ohrozuje plnenie plánov výcviku a modernizačné procesy súvisiace s rozvojom slovenských ozbrojených síl,

•	že sa zvyšuje potreba kolektívnej súdržnosti na zaistení bezpečnosti členov Európskej únie a spojencov v Severoatlantickej aliancii,

•	že stabilné a predvídateľné výdavky na obranu sú základným predpokladom, že naše ozbrojené sily budú schopné čeliť súčasným bezpečnostným hrozbám a byť platnou súčasťou pripravenosti obrannej aliancie, 

Národná rada Slovenskej republiky preto:

•	deklaruje svoju pripravenosť podporiť rozpočtové výdavky na obranu tak, aby do konca volebného obdobia v roku 2020 dosiahli 1,6 % hrubého domáceho produktu,

•	vyjadruje podporu pripravovaným plánom na modernizáciu a rozvoj bezpečnostného systému Slovenskej republiky a Ozbrojených síl Slovenskej republiky,

•	žiada vládu Slovenskej republiky, aby s Národnou radou Slovenskej republiky  pravidelne konzultovala avizované plány rozvoja Ozbrojených síl Slovenskej republiky.

Bratislava 16. mája 2017